РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/457-14

18. децембар 2014. године

Б е о г р а д

З А П И С Н И К

63. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 18. ДЕЦЕМБРА 2014. ГОДИНЕ

Седница је почела у 12,45 часова.

Седницом је председавао др Александар Мартиновић, председник Одбора.

Седници су присуствовали чланови Одбора: Жарко Мићин, Мујо Муковић, заменик члана Верољуба Арсића, Драган Николић, Биљана Пантић Пиља, Светислав Вукмирица, Војислав Вујић, заменик члана Петра Петровића, Неђо Јовановић, Мирко Чикириз и Тања Томашевић Дамњановић.

Седници нису присуствовали чланови Одбора: Катарина Ракић, Жарко Обрадовић, Весна Мартиновић, Балинт Пастор, Весна Бесаровић и проф. др Јанко Веселиновић, као ни њихови заменици.

Седници су присуствовали: Јевгенија Аветисова и Алис Томас из Канцеларије за демократске институције и људска права из Варшаве (ОДИХР).

На предлог председника Одбора, једногласно (са 9 гласова ЗА) је усвојен следећи

Д н е в н и р е д :

1. Резултати сарадње Одбора за уставна питања и законодавство са Канцеларијом за демократске институције и људска права из Варшаве (ОЕБС/ОДИХР) на унапређењу законодавног поступка и квалитета израде прописа у Републици Србији.

На почетку седнице председник Одбора подсетио је да је према Пословнику Народне скупштине у делокругу рада Одбора за уставна питања и законодавство, поред осталог, да прати изграђивање правног система, да донесе акт о јединственим методолошким правилима за израду прописа, прати примену Пословника и даје предлоге за његове измене и допуне. У оквиру тога истакао је сарадњу Одбора за уставна питања и законодавство и Канцеларије за демократске институције и људска права (ОДИХР/ОЕБС), која је почела 17. маја 2011. године када је у Варшави потписан Меморандум о разумевању, са циљем да се унапреди законодавни процес и квалитет израде прописа у Републици Србији. Резултат тог рада је скуп препорука формулисаних у облику нацрта Мапе пута за регулаторну реформу. Нацрт овог документа, у складу са динамиком рада и променама које су га пратиле, допуњаван је и мењан. Пред Одбором је последња верзија коју су припремили и доставили експерти ОДИХР-а. Препоруке се односе на консолидацију законодавства, усклађивање законодавства, праћење спровођења и евалуације прописа и транспарентне и приступачне јавне консултације.

Председник Одбора је истакао да према досадашњим договорима Канцеларија за демократске институције и људска права из Варшаве планира да рад на изради Мапе пута заврши до пролећа 2015. године, и резултате сарадње презентира у Народној скупштини, у присуству свих релевантних учесника у овом Пројекту и представника свих учесника у законодавном поступку у Републици Србији.

Госпођа Алис Томас је представила Одбору нацрт Мапе пута за регулаторну реформу која садржи акционе тачке за реформу законодавног поступка у областима консолидације законодавства, праћења спровођења и евалуације прописа и транспарентне и приступачне јавне консултације. Након тога замолила је чланове Одбора да проуче текст који је представила, и доставе своја запажања и сугестије, како би се пре усвајања текст Мапе пута за реформу законодавног поступка унапредио.

У дискусији је учествовао Мирко Чикириз, члан Одбора.

Седница је завршена у 13,15 часова.

Саставни део овог записника чине стенографске белешке.

СЕКРЕТАР ПРЕДСЕДНИК

др Радоје Церовић др Александар Мартиновић